
[bookmark: TextBodyBegin]Европейският парламент,
–	като взе предвид предходните си резолюции относно Ислямска република Иран,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че след бунтовете през 2025 – 2026 г. иранският народ преживя най-масовите убийства на протестиращи в историята на страната, които достигнаха десетки хиляди на брой, включително най-малко 236 малолетни и непълнолетни лица, както и масово задържане, екзекуции, изтезания и всекидневен терор; като има предвид, че процентът на смъртни присъди на глава от населението в Иран е най-високият в света; като има предвид, че режимът използва продължаващата война като прикритие, за да ускори още повече екзекуциите;
Б.	като има предвид, че международната независима мисия на ООН за установяване на фактите относно Иран предупреди, че репресиите могат да представляват престъпления срещу човечеството;
В.	като има предвид, че през март 2026 г. държавните органи започнаха да екзекутират лица, участвали в протестите през януари, след фиктивни съдебни процеси, основаващи се на самопризнания, които са получени чрез изтезания, сексуално насилие, излъчени принудителни признания и симулативни екзекуции;
Г.	като има предвид, че несъразмерно голяма част от действията на режима са насочени срещу религиозни и етнически малцинства, включително ахвази, афганистанци, азери, бахаи, белуджи, християни, евреи, кюрди, сунити и зоастрийци; като има предвид, че режимът засили кампанията си срещу активисти за правата на жените, журналисти и защитници на правата на човека;
1.	изразява солидарност с иранския народ и неговата борба за свобода, демокрация и права на човека;
2.	осъжда засилващите се репресии от страна на режима и прилагането на смъртното наказание с цел възпиране на политическата мобилизация; изисква екзекуциите да бъдат спрени незабавно и смъртното наказание да бъде напълно премахнато;
3.	изразява съжаление относно тайните екзекуции на дисиденти през март и април 2026 г., особено на малолетни и непълнолетни лица; отдава почит на забележителната смелост на екзекутираните;
4.	изисква незабавно и безусловно да бъдат освободени всички задържани политически затворници и да бъде потърсена отговорност за извършеното спрямо тях насилие;
5.	подчертава, че арестите на Пейванд и Борна Наими от общността на бахаите са още един пример за бруталните репресии на режима срещу малцинствата, и призовава за тяхното незабавно и безусловно освобождаване;
6.	призовава Съвета да разшири обхвата на санкциите срещу иранските длъжностни лица, отговорни за репресиите, включително от съдебната система, администрацията на затворите, Корпуса на гвардейците на ислямската революция (IRGC) и образувания, свързани с върховния лидер;
7.	призовава за санкции върху активите на членове на Корпуса на гвардейците на ислямската революция и лоялните членове на техните семейства, както и да бъде отказано влизане в ЕС на тези лица;
8.	настоятелно призовава държавите членки да закрият иранските дипломатически мисии, свързани с транснационални репресии;
9.	призовава Комисията и държавите членки да коригират пропуските в прилагането на санкциите;
10.	призовава държавите членки да гарантират, че мисията за установяване на фактите получава подходящи ресурси, да споделят информация с нея и да създадат трибунал за Иран, за да може да се реализират в европейски съдилища подвеждането под отговорност и универсалната юрисдикция;
11.	осъжда прекъсването на интернет, наложено в Иран, и призовава ЕС и единомислещите партньори да предоставят на иранците средства за сигурен достъп до интернет;
12.	призовава държавите членки надлежно да вземат предвид уязвимостта на преследваните ирански граждани при разглеждането на съдебни дела в съответствие с националната си нормативна уредба;
13.	призовава заместник-председателя / върховен представител (ЗП/ВП), Съвета и държавите членки да превърнат правата на човека, освобождаването на всички политически затворници, прекратяването на екзекуциите и търсенето на отговорност за жертвите в основни елементи на всеки ангажимент за прекратяване на продължаващата война;
14.	възлага на своя председател да предаде настоящата резолюция съответно на Съвета и на Комисията, на ЗП/ВП, на правителствата и парламентите на държавите членки, както и на държавните органи на Ислямска република Иран.

